Jtem mcd(c)vii jar, do gegendet umme sunte Jacobes dage ut, dat de Russen to Nouwerden eyns worden, dat se nyn solt kopen en wolden to Nowerden et en wer to Nowerden gewegen. Des wort de Dudesche kopman do weder eyns, dat nyn Dutsche solde solt vorkopen anders dan na older wonheyt, [by] vorluste des gudes und by x marken. Des so quam Berent van Velen und kopslage[de] tegen dyt vorgescreven bot; also nam eme de kopman dat gud. Do bat he den kopman, dat se ene benaden; also gaf eme de kopman de x mark to und gaf eme i quarter trogenisse to syr teringe; also vor he ut unde vor to Wyborch. Darna quam he to Lubeke und drowede dem gemeynen Nowerdeschen kopmanne und segede, se hedden eme sin gud genomen, he wolde en dat er wedernemen. Hirup so drengede ene de kopman in de hechte. Underdes so quam Lambert van Velen vor den raed to Revele unde bat deme rade, dat se wol deden umme Godes willen und umme synes vordenstes willen unde geven eme eynen bedebref an den raed to Lubeke. Dyt schach umme syr bede willen, umme dre guder lude bede willen, de he met syk hadde, dat eme eyn bedebreff wort an den raed to Lubeke. Also sach dat der raed und de kopman to Lubeke over umme bede willen der van Revele, unde he dede der bede und se leten ene ut. Hir enboven quam Lambert und beklage[de] syc hyr vor den kunder to Revele ….